Нургазиев Догдурбек Бакасович
Нургазиев Догдурбек Бакасович (28. 3. 1955-жылы туулган, Ысык-Көл облусу, Жети-Өгүз району,Чоң Кызыл-Суу айылы) – живописчи, КР маданиятына эмгек сиңирген ишмер (2001), КРдин эл сүрөтчүсү (2011), профессор (2011), Т. Садыков атындагы Көркөм сүрөт академиясынын мүчөсү (2005), 1991жылдан КР Сүрөтчүлөр союзунун мүчөсү. 1978-жылы Фрунзедеги көркөм сүрөт окуу жайын, 1985-жылы Москвадагы В. И. Суриков атындагы көркөм сүрөт институтун, 1997-жылы Көркөм сүрөт академиясынын аспирантурасын бүтүргөн. 1985-жылдан республикалык жана эл аралык көргөзмөлөрдүн катышуучусу (Германия, Иран, Казакстан, Кытай, Конго, Люксембург, Малайзия, Өзбекстан, Россия, Түркия, Франция, Швейцария, Япония жана башка). Өздүк көргөзмөлөрү: «Тоолор» (1996), «Тоолор симфониясы» (2002, Г. Айтиев атындагы Кыргыз улуттук көркөм искусство музейинде); «Улуттар дворецинде» (2000, Женева шаары); КРдин эгемендүүлүгүнүн 10 жылдыгына арналган (1996, Дубай шаары); «Купуя жаңырык» (2003, Астана шаары), «Кыргыз жаратылышы» (2008, Эл аралык искусство шаарчасы, Париж) Н. чыгармачылыгында постмодернизмге ыктайт. Эмгектери КМШ өлкөлөрүнүн музейлеринде орун алган (Москвадагы Чыгыш искусство музейинде, Женевадагы Улуттар дворецинин галереясында жана башка). 
Инсандар

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7